Ο **Κανέλλος Κανελλόπουλος** (Βραχνέικα Αχαΐας, 25 Μαρτίου 1957) είναι πρωταθλητής της ποδηλασίας και θεωρείται ως ένας από τους κορυφαίους Έλληνες ποδηλάτες.

Υπήρξε αθλητής του Π.Ο. Πάτρας από το 1973 έως το 1993. Είναι 15 φορές Πρωταθλητής Ελλάδος Ανδρών σε αγωνίσματα δρόμου και πίστας, 16 φορές Βαλκανιονίκης σε αγωνίσματα δρόμου και πίστας, ομαδικά και ατομικά (2 χρυσά) και 2ος Μεσογειονίκης στην Καζαμπλάνκα. Έχει κατακτήσει πολλούς τίτλους και σε μικρότερους αγώνες. Ήταν μέλος της Εθνικής Ελλάδας ποδηλασίας από το 1977 μέχρι το 1993 με 530 συμμετοχές.

Εκπροσώπησε την Ελλάδα στους Ολυμπιακούς Αγώνες του Λος Άντζελες το 1984 μαζί με τον Ηλία Κελεσίδη, στον αγώνα αντοχής ποδηλασίας δρόμου (190,2 χιλιόμετρα) αλλά εγκατέλειψε από πτώση. Προς τιμήν του στην γενέτειρά του τα Βραχνέικα διοργανώνεται ο αγώνας «Ανάβαση Βραχνέικων Κανέλλος Κανελλόπουλος».

Στα ίχνη του Δαιδάλου
---------------------

Ο «Δαίδαλος» σε πτήση
Ο Κανέλλος Κανελλόπουλος επιλέχθηκε να είναι ένας από τους πέντε ποδηλάτες που θα επανδρώσουν μία πειραματική πτήση για την επίδειξη των δυνατοτήτων αεροσκαφών χωρίς κινητήρα· έτσι, στις 23 Απριλίου 1988 πέταξε με πεταλοκίνητο αεροπλάνο, τον «Δαίδαλο», μάζας 32 χιλιογράμμων, ξεκινώντας από το Ηράκλειο Κρήτης, πάνω από το Αιγαίο Πέλαγος, καλύπτοντας τη διαδρομή από τις βόρειες ακτές της Κρήτης μέχρι τη Θήρα (119 χλμ.) σε 3 ώρες και 54 λεπτά, επίδοση που δημιούργησε νέο παγκόσμιο ρεκόρ αποστάσεως και διάρκειας πτήσεως με αεροσκάφος κινούμενο με μυική δύναμη, κάτι ανάλογο με τα φτερά που είχαν χρησιμοποιήσει και οι μυθικοί Δαίδαλος και Ίκαρος. Το ρεκόρ καταγράφηκε στο Βιβλίο Γκίνες.

Διακρίσεις στην Ελλάδα
----------------------

* 1ος στο Διεθνή Γύρος Θυσίας (1981, 1982, 1983, 1986, 1991)

Διεθνείς διακρίσεις
-------------------

* 1976 1ος, Βαλκανικό Πρωτάθλημα Σόφιας .
* 1980 1ος, Διεθνής Γύρος Αιγύπτου.
* 
* 1983 2ος, στον αγώνα αντοχής, Μεσογειακοί αγώνες της Καζαμπλάνκα.
* 1985 1ος, Διεθνής Γύρος Αλγερίας.
* 1986 2ος, Διεθνής Γύρος Ελλάδας.
* 1988 Ρεκόρ Γκίνες με πτήση με πεταλοκίνητο αεροσκάφος.

Στροφή στην αγιογραφία
----------------------

Όντας αυτοδίδακτος ζωγράφος από μικρό παιδί, μετά το τέλος της αγωνιστικής ποδηλασίας το 1993, ο Κανέλλος Κανελλόπουλος ασχολείται συστηματικά με την ορθόδοξη εικονογραφία. Ξεκίνησε μαθήματα με τον καθηγητή Γιώργο Κόρδη στο πλευρό του οποίου παραμένει ανελλιπώς μέχρι σήμερα, ως μαθητής και συνεργάτης. Ιδρυτικό μέλος της «Εικονουργίας» όπου και παραδίδει μαθήματα σχεδίου, χρώματος, τεχνικών κ.λ.π. από το 1995 μέχρι σήμερα, με τον Γιώργο Κόρδη επικεφαλής. Έχει συμμετάσχει σε πολλές ομαδικές εκθέσεις ζωγραφικής-αγιογραφίας με τον Σύλλογο Φίλων του Αθλητισμού. Επίσης συμμετέσχε σε πολλές ομαδικές εκθέσεις αγιογραφίας, κυρίως ως μέλος της «Εικονουργίας». Έχει συμμετάσχει στην αγιογράφηση μεγάλων επιφανειών (τοιχογραφίες) με τον Γιώργο Κόρδη σε ιερές μονές (καθολικά–παρεκκλήσια-τράπεζες), σε ιδιωτικές ή ενοριακές εκκλησίες, καθώς και σε εικονογράφηση τέμπλων και φορητών εικόνων.

Παραπομπές
----------

1. 1 2  «Ηλίας και ΠΟ Πατρών πρωταγωνιστές τις δύο πρώτες ημέρες του Γύρου Θυσίας». *CycylingNews.gr*.
2. ↑  Στατιστικά αθλητών «Kanellos Kanellopoulos» (στα Αγγλικά). Αρχειοθετήθηκε από το πρωτότυπο στις 21 Οκτωβρίου 2012.
3. ↑  Bike Report. «Η ιστορία των Ελλήνων στους Ολυμπιακούς αγώνες». Αρχειοθετήθηκε από το πρωτότυπο στις 20 Ιουλίου 2012. Ανακτήθηκε στις 31 Ιανουαρίου 2010.
4. ↑  «Γνωριμία με το ποδήλατο, ιστορικά στοιχεία». Green Page.
5. ↑  «Ανάβαση Βραχνέικων Κανέλλος Κανελλόπουλος 2009, αποτελέσματα». Αθλητικός Σύλλογος Ωρίων. Αρχειοθετήθηκε από το πρωτότυπο στις 4 Μαρτίου 2016.
6. ↑  Σαν Σήμερα
7. ↑  *Αθλητική Ηχώ*, 5 Ιουλίου 1984 (εφήβων)
8. ↑  Αθλητική Ηχώ, 28 Απριλίου 1986
9. ↑  «Κανέλλος Κανελλόπουλος». *users.sch.gr*. 30 Νοεμβρίου 2013.
10. ↑  «Κανέλλος Κανελλόπουλος: Ο ποδηλάτης που έγινε αγιογράφος». *procycling.gr*. 30 Νοεμβρίου 2013. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 30 Νοεμβρίου 2013.